 NA CHARLES WASONGA WAKILI mtatanishi Miguna Miguna amemkosoa Naibu Rais Rigathi Gachagua kwa kumshambulia mwanasiasa wa upinzani kutoka Afrika Kusini, Julius Malema aliyezuru Kenya juzi. Bw Gachagua alikasirishwa na Bw Malema ambaye ni kiongozi wa chama kikuu cha upinzani Afrika Kusini Economic Freedom Fighters (EFF) kwa kumkosoa Rais William Ruto. Malema alichukizwa na kile alichodai ni hatua ya Ruto kuunga mkono Israeli katika vita vyake dhidi ya Wapalestina katika Ukanda wa Gaza, akisema hiyo haiendelezi falsafa ya utetezi wa Afrika. “Mtetezi wa masilahi ya Waafrika ni yule anayetetea wale wanaokandamizwa. Wapalestina wametengwa na kuuawa kinyama katika ardhi yao kama Mau Mau walivyouawa hapa Kenya. Halafu Ruto anasema anaunga mkono Israeli, anasemaji hivyo?” Malema akauliza Alhamisi wiki iliyopita katika Chuo Kikuu cha Lukenya. Malema alikuwa amezuru Chuo hicho kuzinua Taasisi ya Kutoa Mafunzo Kuhusu Utetezi wa Masilahi ya Waafrika. Kiongozi huyo wa EFF pia alimkosoa Rais Ruto kwa kufeli kutimiza ahadi alizotoa wakati wa kampeni za kuelekea uchaguzi mkuu wa 2022. Malema alisema matendo ya hivi karibuni na semi zake kabla ya uchaguzi hazilandani, na “ni tofauti kama mchana na usiku”. “Yale ambayo Rais William Ruto alisema wakati wa uchaguzi na yale ambayo anasema sasa ni tofauti,” akaongeza. Lakini Bw Gachagua akiongea Ijumaa akiwa Kilifi alimkaripia Malema akimwonya dhidi ya kuingilia masuala ya ndani ya Kenya. “Kama wewe ni mgeni hapa Kenya fanya mambo yako kisha urudi kwenu. Huyo mtu kutoka Afrika Kusini amekuja hapa na kuleta ujuaji mwingi usio na maana. Mimi nikienda kule kwao huwa sizungumzii mambo yao,” Bw Gachagua akasema. Lakini Bw Miguna alimtaka Bw Gachagua kukubali ukosoaji huu wa Malema hata kama yeye ni mgeni. “Umekosea Rigathi. Mbona Julius Malema asikosoe viongozi wa Kenya ambao anaamini kuwa ni wanafiki? Nani alikuzuia kukosoa viongozi wa Afrika Kusini ulipotembelea huko?” Miguna akauliza kupitia ukurasa wake wa mtandao wa X (zamani twitter).   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  